Chinland Defense Force – Mindat le SAC ralkap karlak Thu rel tluang - Falam Online Media\nChinland Defense Force – Mindat le SAC ralkap karlak Thu rel tluang\nMindat : Ni 3-4 sung boruak sosang zetih a um hnu, SAC ralkap ih dilngennak cu Chinland Defense Force – Mindat in lungkimpi in kaphnih thureltlangnak an nei pehzom ih April 27 zaanṭim ah ralkap in an kutsung ih um mino 7 an thlah zalen vekin mipi lam khalin khualeng ih reekbetmi ralkap 30 Lam an ong sak tiah theih a si.\nSAC ralkap in Mindat khuasung mino 7 an kai hnu April 24 zaan in Mindat ah kahdonak a suak ih a khaatkhaat in April 27 tiang an kapaw. Ralkap an tuar na ih mithi hliam tuar le mipi kut sungih tang ralkap an um ruangah kapawnak cawl dingin ralkap lam in April 27 zaan lam ah dilngennak an nei.\nSiarcih : Mindat boruak cipciar\nKaphnih biakawknak an nei ih mipi in khualeng ih ceepreekmi ralkap 30 luat ter dingin SAC ralkap lam in an dil ih mipi lam khalin ralkap kut sung ih um mino 7 telin a hlan ih an kaimi 5 thlah zalen ding, hmundang ta ralkap dang cah bet lo ding, khuasung ah ralkapdang lut ter bet lo ding, hmainorbet nawn lo ding ti`n an dil ve ih kaphnih dilngenmi hrekkhat lungkimtlang in April 28 ah biakremnak an nei pehzom a si.\nSAC ralkap tonrelnak ih telve Mindat khuanu/pa hruaitu ဦးရွှေနိုင်း cun “tuhrih tiangih mino 7 lawng an thlah mi hman hlawknak pakhat a si tiah kan ruat ih kan lungkim. CDF-Mindat lungkimnak telin khualeng ih mipi kut ih um ralkap 30 cu Lam ong sak dingin kan rel” tiah BBC hnen ah a sim.\nTonrelnak ah SAC ralkap lam in nitlaknak saklei ဒုတိုင်းမှူး, ပြည်နယ်ဥက္ကဋ္ဌ, ပြည်နယ်ရဲမင်းကြီး le ဗျူဟာမှူး an tel ih Mindat khuanu/pa lam in ဦးရွှေနိုင်း, ဦးရွှေထန်း le ဦးလောရှိန်းဟာ te pawl an tel.\nApril 29, sun nazi 2 ah thureltlangnak nei bet dingin biakawknak a um. May 5 khalah Hakha pyine zung lam ah thureltlangnak a um bet ding tiah theih a si ih kaphnih in thurelremnak cu a um nan boruak a ṭha tinak cu a si lo.\n← Mindat Mipi in Ralkap an neh suak thei dan cu hitin an sim fiang\nDelhi ih Chinmi dinhmun ṭumsuklam pan →\nRam Le Miphun Hrangah CNO/CNDF


Falam-Rih, Falam-Hakha Lamzin Ah Khualtlawng Sukso Lo Ding – Meifar\nFalam-Rih, Falam-Hakha Lamzin Ah Khualtlawng Sukso Lo Ding\nChinram sungah ralkap pawlin umhmun an khuar vivo ih an duh tiktik ah mi an kap ṭheu ruangah Falam-Rih, Falam-Hakha lamzin ah khualtlawng sukso lo dingin thu an than. Ralkap pawl ih kahnak ruangah mithi khal an um zo.\n“Atu fang hi rallokap pawl an at a roh ce laifang siih khoi hmun kan feh khalah kan umnak lam an ra pan tivek thawmvang kan thei le kan phone sungih Ṭhalpau Dothlengnak thawn pehparmi zuk le zuknung pawl phiat sung lole ol ten hmu thei lo dingin thup sung tivek rak tuah cio dingah forh kan duh a si” an ti.\nAugust 12 sun ah Falam CDM Supporters in “Chin ramkulh Falam peng sungih khualtlawng sukso tu duhdawt mi tualsung mipi pawl Falam-Rih, Falam-Hakha lamzin ih khualtlawng sukso lo ding in zangfah kan lo ngen bet a si. Kan sim thanaw cio pei” tin an tarlang.\nKachin Raltlan Camp Cu Tilian In A Nuai Ih Mi Pakhat A Thi


Bible Thianghlim - AMOS\nBibleThianghlim – AMOS\nA ngantu: Amos\nNgan kum: B.C. 765-757 hrawng\nAmos cu sak lam lalram ah thu a phuang, asinan amah cu thlang lam lalram Tekoa khawmi a si. Tekoa khua cu Juda ramṭhing zimah a um ih, Amos cu rankhāltu a si. Neta lamah mifarahpawl ih ei mi theirah phun, «Theikung rah kilkhawitu,» a si thu a rel (Amo 7:14). Hih cān ah Judah le Israel cun an lalram cu Solomon uk lai tiat in an kauh. Hih cān cu Israel hrangih hmuingil cān a si. Israel a hmuingil laiah, midingfel neinungin mifarahpawl an băwm ding Pathian in a beisei (Dnp 15:4-5). Cuti si loin, milem bia Israel mineinungpawl cun an sumpai le an thiltitheinak cu micaklo palbĕtnak ah an hmang.\nAmos in a thuphuan cu miphunpawl parih thiamlo coternakpawl a dăwtdăwtin a thăwk (Amos 2:16). A netabik le a saubik thiamlo coternak cu Amos in Israel parah a phuang. Hih thiamlo coternak a phuan hnuah Amos in Pathian «Kamsuakthu hi ngaithla uh» tiin mipi a sawm. Pathian par le pakhat le pakhat karlakih an sualnakpawl a rel tikah «Kamsuakthu hi ngaithla uh» ti hi vei thum a rel (Amos 3:1-55:17). Sual in dāntatnak a thlen ih, Amos in hmakhawpihnak pahnih mipi parah a phuang (Amos 5:18-6:14). Hi cabu hi Bawipa in Amos a hmuh mi thil pahnih thawn a netter: a hmaisa ah dāntatnak, cuihhnu ah tundinsalnak (Amos 7:1-9:15). Amos in micaklopawl an palbĕt ruangah an parah Pathian in kharbawkpawl, ni ling le nehnak a thlenter ding thu a phuang. Asinan a siraw mipawl cu Pathian in a tundinsal hai ding thu khal a tiamkam. Ni khat ni ni ah David cithlah ihsin siangpahrang pakhat ih uk dingin, Israel cu a ram ah Pathian in a hruaikir leh ding.\nA thuphuan mi a ngannakah, Amos cu Puithiam Hnaṭuannak bung 26 le Dān peksalnak bung 28 thu ah a ṭhumawsal cingcing. Israel in Pathian thu a lun lo asile, a parih thleng ding mi dāntatnakpawl kha hi bung pahnih hin cipciar zetin an rel. Hih dāntatnakpawl hi an thleng ding a si tiah mipi ralrinnak a pe. Amos hi Thukham Thar khalah hmun pawimawh a luah. David sungza tundinsal a si tikah, Zentelpawl cu Bawipaih hmin ih kawh an si ding tiah a sim (Amos 9:11-12). Khrih van a kai hnuah, hihi a thlengkim thăwk ih James in Apostolpawlih Cangvaihnak cabu 15:14-21 ah Amos 9:11-12 hi a vun la ih, cutawk ih a rel duh mi cu thuthangṭha thu ih Pathian ruahmannak ah miphunpawl an tel ti le thuthangṭha an zum tikah Jew-mi ih va can ṭul kherkher loin, Zentel an si kumkhua ding ti mi a si.\nI. Amos in miphunpawl dokalhin thucah pariat a phuang (bung 1-2)\nII. Amos in Israel-ih sualpawl le Pathian-ih ralrin peknak a phuang (bung 3-6)\nIII. Amos in Pathian-ih thuṭhennak larnak panga a hmu (7:1-9:10)\nIV. Amos in Pathian-ih tundinsalnak a tiam (9:11-15)\n1 Judah siangpahrang Uzziah san lai le Israel siangpahrang Joash fapa Jeroboam san lai, linghnîn hlan kum hnih laiah, Israel thuhla ah Tekoa hmun ih rankhāltupawl lakih pakhat Amos ih hmuh mi kamsuakthupawl.\n2 Cule anih in,\n«Zion ihsin Jehovah a hûk ih,\nJerusalem ihsin a aw a suah;\nTuukhāltupawlih ran tlannak hmun a ṭap ih,\nKarmel tlang zim a ro,»\n3 Jehovah in hitin a sim:\n«Damaskas ih a thilsual tuah mi pathum ruang le pali ruangah,\nA dāntatnak ka lakir lo ding,\nZiangruangahtile fangcīlnak thir thawn Gilead a cil.\n4 Asinan Ben-Hadad siangpahrang innpawl kangráltu ding meisa,\nHazael inn sungah ka thlah ding.\n5 Damaskas kăwtka tlâng khal ka băl ding ih,\nAven Phaikuam luahtupawl le\nBeth Eden ih siangpahrang kianghrăwl kengtu ka sâtcat ding.\nSiria-mipawl cu Kir ram ah ralkaih ah an feh ding,» tiah Jehovah in a ti.\n6 Jehovah in hitin a sim:\n«Gaza-ih thilsual tuah mi pathum ruang le pali ruangah,\nZiangruangahtile Edom pek dingah,\nMipi zaten an hruaihlo thluh.\n7 Asinan Gaza khawkulh parah ka meisa ka thlah ding ih, cumi cun a hauhruangpawl a kāng ding.\n8 Ashdod luahtu le Ashkelon siangpahrang kianghrăwl kengtu ka sâtcat ding;\nEkron dokalhin ka kut ka văi ding ih,\nFilisṭia a tāngsŭn an hlorál ding,» tiah Bawipa Jehovah in a ti.\n9 Jehovah in hitin a sim:\n«Ṭaiar-ih thilsual tuah mi pathum ruang le pali ruangah,\nA dāntatnak ka lakir lo ding.\nMipi zaten an hruaihlo thluh ih,\nUnau sinak thukham an cîng nawn lo.\n10 Cule Ṭaiar khawkulh parah meisa ka thlah ding ih,\nA hauhruangpawl an kangrál ding,» tiin.\n11 Jehovah in hitin a sim:\n«Edom ih thilsual tuah mi pathum ruang le pali ruangah,\nZiangruangahtile ralnâm thawn a unaupa a dawi ih,\nZawnruahnak hmuahhmuah a hlăwn thluh.\nA thinhengnak a reh lo ih,\nA thinlingnak cu kumkhuain a pai.\n12 Cule Teman khaw parah meisa ka thlah ding ih,\nBozrah hauhruangpawl a kangrál ding,» tiin.\n13 Jehovah in hitin a sim:\n«Ammon-mipawlih thilsual tuah mi pathum ruang le pali ruangah,\nZiangruangahtile an ramri kauhter duh ah,\nGilead nunau faraipawl an ráipăwp hai.\n14 Cule Rabbah khawkulh parah meisa ka muah ding ih,\nCumi cun a hauhruangpawl cu ral do ni ih ral auaw lakah le phusîng tlun tikih thli hrang lakah a kangrál ding.\n15 An siangpahrang cu sáltannak ah a feh ding,\nAmah le a ralbawipawl khal sál ah an fehtlang ding,» tiah Jehovah in a ti.\n1 Jehovah in hitin a sim:\n«Moab-ih thilsual tuah mi pathum ruang le pali ruangah,\nAmah dāntatnak ka lakir lo ding,\nZiangruangahtile anih in Edom siangpahrang ruhpawl vâm dingin a ur.\n2 Cule Moab parah meisa ka thlah ding ih,\nCumi cun Kerioth hauhruangpawl a kangrál ding;\nMoab cu buai culcinak thawn,\nRal authâwm le tuupa ki phawt awn lakah a thi ding.\n3 Cule hruaitupawl cu an lak ihsin ka that hai ding ih,\nA ralbawipawl hmuahhmuah cu amai zawngah ka that hai ding,» tiah Jehovah in a ti.\nJudah parih Dāntatnak\n4 Jehovah in hitin a sim:\n«Judah-ih thilsual tuah mi pathum ruang le pali ruangah,\nAmah dāntatnak ding ka lakir lo ding,\nZiangruangahtile Jehovah Dān an hnáwng ih,\nA thupekpawl an thlun lo.\nAnmah cu an pupápawl ih thlun mi,\nAn thuphan per mi in a hruaipêng hai.\n5 Cule Judah parah meisa ka thlah ding ih,\nCumi cun Jerusalem hauhruangpawl a kangrál ding,» tiin.\nIsrael parih Dāntatnak\n«Israel-ih thilsual tuah mi pathum ruang le pali ruangah,\nAmah dāntatnak cu ka lakir lo ding,\nZiangruangahtile midingfelpawl cu ngun ah an zuar ih,\nMifarahpawl cu kedam kăwp khat ah.\n7 Mifarahpawlih lu cu leilung leivut parah an palbĕt,\nCule mităngdawrpawlih lamzin an merhkâwi.\nKa hmin thianghlim bawrhbangter dingah,\nMi pakhat le a pa in nunau pakhat an pantlang.\n8 Tiamkamawknakih an lâk mi hnipuan phahin biakṭheng kiang i kip ah an zau ih,\nCawhkuan vekih an rak lâk mi sabitzu cu an pathian inn ah an in.\n9 «Cucingin, Sidar thing vekih sâng le Elon thing vekih khoh Amor-mi an hmaiih thahsaktu cu keimah ka si.\nTlun lamih amai rah le hnuai lamih amai hrihrampawl ka tisiat.\n10 Cuihtlunah Amor-mi ram luah dingin, Izip ram ihsi lo hruaisuaktu le ramṭhing ih kum 40 sung lo hruaitu khal keimah ka si.\n11 Nan fapa hrekkhat cu profet ah ka tuah hai ih,\nNan tlangval hrekkhat cu Nazir-mipawl ah.\nMaw Israel tefapawl, cuticun a si ko lo maw?» tiah Jehovah in a phuang.\n12 «Asinan Nazir-mipawl cu sabitzu nan inter ih,\n‹Thuphuang hlah uh,› tiin profetpawl thu nan rak pe.\n13 Ngai hnik, fângtel thawi khat lêng a niam bangin,\nKei khal nannih in in niamter.\n14 Curuangah mitlancakpawl khal in relhnak an nei lo ding.\nMicak in cahnak a nei nawn lo ding ih,\nRal do thiam khal in amai nunnak a runhim fawn lo ding.\n15 Thál kengtu a ding thei lo ding ih,\nMitlancak khal a tlânsuak lo ding,\nRángtotu in amai nunnak a runhim lo ding.\n16 Cuih ni ah ral do thiampawl lakih ralṭhabik cu taklawngin a tlân ding,» tiah Jehovah in a phuang.\nProfet Thucahih Thuneihnak\n1 Maw Israel tefapawl nanmah dokalhih Jehovah kamsuakthu hi ngaithla uh. Cumi cu Izip ram ihsi ka hruaisuah mi sungkua pumpi dokalhnak thu a si:\n2 «Leilung tlun sungkuapawl hmuahhmuah lakah nangmah lawng hi ka lo thei hleice;\nCuruangah nan mawhsualnak ruangah dān ka lo tat ding.\n3 An lung a rual lo asile, mi pahnih cu an fehtlang thei ding maw?\n4 Kiosa in deh ding sa a neih lo tikah, tupi sungah a hûk maw si?\nKiosa vanglai in zianghman dehngah loin, a pûk ah a hngirhngir maw si?\n5 Tarh mi tháng um loin, vâte cu leilung parih tháng sungah a ṭum maw si?\nThang in zianghman awk loin, lei par ihsin a pelh maw si?\n6 Khawpi sungih tuupa ki an phawt asile, mipi an khūr lo ding maw?\nKhawpi sungah vanduainak a um asile, Jehovah ih tuah mi a si lo ding maw?\n7 A siahhlawh profetpawl hnenah a thuthup phuang loin,\nBawipa Jehovah in zianghman a tuah hrimhrim lo.\n8 Kiosa a hûk e!\nZo so ṭih lo um ding?\nBawipa Jehovah a ṭawngsuak e!\nZo so thuphuang loih um thei ding?» tiin.\nIsrael Sualnak Dāntat a Si\n9 Ashdod hauhruangpawl le\nIzip ram ih hauhruangpawl ah phuang uh,\n«Samaria tlang parah pungkhawmaw uh,\nAmai sungih buainak maksak le amai sungih palbĕt mipawl cu zoh uh,» tiin.\n10 «Ziangahtile a dik mi ziangti vekih tuah ding ti an thei lo, Jehovah in a ti.\nAnnih cun an hauhruangpawl ah nunrawnnak le misuamnak an khawlkhawm,» tiin.\n11 Curuangah Bawipa Jehovah in hitin a sim:\n«Ram kiangkap hmuahhmuah ah doral a um ding;\nNa hnen ihsin na cahnak a băwtthlek ding ih,\nNa hauhruangpawl cu răm an si ding,» tiin.\n12 Jehovah in hitin a sim:\n«Kiosa kâ sung ihsin tuukhāltu in a tuu ke pahnih asilole a hna themte a lawnsak bangin,\nIhkhun tlâng themte le tokham tuamnak puan themte thawn\nSamaria ih cêng Israel tefapawl cu lăwnsak an si ding.\n13 Ngaithla uhla Jakob sungza dokalhin theihter uh,» tiah Bawipa Jehovah, ralkap rualpawlih Pathian in a ti.\n14 «An thilsual tuah mipawl ruangih Israel dān ka tat ni ah,\nBethel biakṭhengpawl khal dān ka tat ding;\nCule biakṭheng kipawl sahcat an si ding ih,\nLei ah an tla ding.\n15 Thlatang inn cu ṭhâl inn zawngah ka tisiat ding;\nVuiho innpawl an hlorál ding ih,\nInn ropi zetzet pawl an cem ding,» Jehovah in a phuang.\n1 Samaria tlang parih um nannih Bashan câwpipawl,\nNan pasalpawl hnenih, «Sabitzu rak keng uh, in uhsi,» tiih titupawl,\nHi kamsuakthu hi ngaithla uh.\n2 «Bawipa Jehovah in a thianhlimnak in sia a săm:\nNgai hnik uh, sathurnak ih a lo lakhloh ni a ra thleng ding ih,\nNan lakih a netabik tiangin ngasio in a lahlo ding.\n3 Khawkulh păwp ihsin nan pawtsuak ding ih,\nMi tin mai hmai zawn cio ah,\nCule nang cu Harmon tlang lamah hlăwn na si ding,» tiah Jehovah in a phuang.\n4 «Bethel ah feh uhla, thilsual tuah uh,\nGilgal ah thilsual karhzaiter uh;\nZing tin nan raithawi mipawl rak keng uh,\nKum thum dan ah nan ṭhen hra ṭhen khat pawl khal.\n5 Lungawi thu sim raithawinak cu thilnu thawn hlan uh,\nMai palungsuak thawhhlawmpawl phuang uhla thăn uh;\nZiangahtile nannih Israel tefapawl, cucu tuah nan duh mi a si!» tiah Bawipa Jehovah in a phuang.\nIsrael in Nunrĕmnak a Pawm Lo\n6 «Nan khawpipawl hmuahhmuah ah, aha fainak ka lo pe.\nCule nan umnak kip ah sang tlaksămnak ka lo pe;\nSikhlahsehla ka hnenah nan ra kir cuang lo,» tiah Jehovah in a phuang.\n7 «Cuihtlunah fâng ah cān thla thum duh ah ruah ka lo phihsak.\nKhaw pakhat ah ruah ka surter,\nKhaw dangah ruah ka kaitâng.\nHmun pakhat ah ruah a sur ih,\nHmun dang ah ruah sur loin a car.\n8 Tidai in duh ah khaw hnih maw, khaw thum cu khaw dangah an vâkvai,\nAsinan an khawp cuang lo.\nCuticingkhalin ka hnenah nan ra kir cuang lo,» tiah Jehovah in a phuang.\n9 «Thil hring rocarnak le thil hring pangmăn kainak thawn ka lo vua.\nNan sabit hmuanpawl,\nNan theipi kungpawl le nan olif kungpawl an karh tikah,\nKharbawk in an lo eisak ṭheh.\n10 «Izip ih ka rak thlah bangin, nan lakah nathrisia ka thlah;\nNan minopawl ralnâm in ka that, nan rallak rángpawl thawn;\nNan ṭanhmun khuarnak rimthu cu nan hnar sungah ka lutter,\nSikhalsehla ka hnenah nan ra kir cuang lo,» tiah Jehovah in a phuang.\n11 «Pathian in Sadom le Gomorrah a tisiat bangin ka lo tisiat,\nCule meisa sung ihsin thingthu zûk mi vek nan si;\n12 «Curuangah Maw Israel, hihi nan parah ka tuah ding:\nHimi hi nan parih ka tuah ding ruangah,\nMaw Israel, na Pathian táwng dingin timtuahaw aw!»\n13 Ziangahtile ngai hnik,\nMinung hnenih a ruahnak phuangtu,\nZing khawvâng thim ko tuahtu,\nLeilung sannak hmunpawl páltu,\nA hmin cu ralkap rualpawlih Pathian Jehovah a si.\n4:6a ha fainak: Ei ding tlaksăm a simnak a si.\nIsrael hrangih Ṭahnak\n1 Maw Israel sungza, nanmah dokalhih ṭah hla ka ken mi thu hi ngai hnik uh:\n2 «Fala him Israel cu a tlu;\nA thosal nawn lo ding.\nAmai ram ah thlauthlakin a um;\nAmah kaithotu ding zohman an um lo,» ti hi.\n3 Ziangahtile Bawipa Jehovah in hitin a sim:\n«Ralkap 1000 thlahsuaktu khawpi ah 100 lawng an tâng ding ih,\nRalkap 100 thlahsuaktu Israel sungza ah pahra lawng an tâng ding,» tiin.\n4 Ziangahtile Israel sungza hnenah Jehovah in hitin a sim:\n«I hawl uhla, nung uh;\n5 Asinan Bethel hawl hlah uhla,\nGilgal ah lut fawn hlah uh,\nBeersheba khal kân hlah uh;\nZiangahtile Gilgal cu ralkaih ah a feh tengteng ding ih,\nBethel cu zianghmanlo ah a cang ding,» tiin.\n6 Jehovah hawl uhla nung uh,\nCuloasile meisa bangin Joseph sungza a phiatfai pang ding,\nA kangrál hai ding,\nZohman in Bethel hrangah an hmit thei lo ding.\n7 Nannih diknak hnîtkhâ ih cangtertupawl le\nDingfelnak leilung ih hlăwnthlatupawl tla!\n8 Anih cun Kimah le Kesil a tuah,\nThim mepmep cu zing khawvâng ah a cangter ih,\nSun cu zan khawthimah a tuah.\nTifinriat tipi a ko ih,\nLeilung vangdâp parah a thlebung;\nA hmin cu Jehovah a si.\n9 Micakpawl hnenah siatnak a surter,\nCutin siatbălnak cu kulhhnget parah a thleng.\n10 Kăwtsuah ih mi nunrĕmtu an hua ih,\nDik zetih thusimtu an fih.\n11 Cule miretheipawl nan palbĕt ih,\nAn hnen ihsin thlairawl siahpawl nan lâk ruangah,\nLungto ser hlir in inn sak hman uhla,\nA sungah nan cêng lo ding;\nSabit hmuan ṭha zet nan tuah ko nain,\nCumi ihsin sabitzu nan in cuang lo ding.\n12 Ziangahtile nan thilsual tuah mi liangluang le nan sualpawl a nasatzia ka thei:\nMidik cu harsatnak nan pe ih, nawhthuh nan la;\nKăwtsuah ah mifarahpawl nan hawisan.\n13 Curuangah, cutivek cān ah cun khawruatthiampawl daiten an um men,\nZiangahtile cucu cān ṭhalo a si.\n14 Nan nun theinak dingah thil ṭhalo hawl loin,\nThil ṭha hawl uh;\nNan rak ti bangkhan,\nRalkap rualpawlih Pathian Jehovah in a lo umpi ding.\n15 Thil ṭhalo hua uh, thil ṭha duh uh;\nKăwtsuah ah diknak dĭn uh.\nZiangmaw ti talin ralkap rualpawlih Pathian Jehovah in\nJoseph hnám tāngsŭn parah\nZangfahnak a nei na hman maw!\n16 Curuangah ralkap rualpawlih Pathian Jehovah, Bawipa in hihi a sim:\n«Kăwtthler hmuahhmuah ah râk ruangronak a um ding ih,\nZinpipawl hmuahhmuah ah,\n‹Ai law! Ai law!› tiah an ti ding.\nLóthlopawl cu ṭah dingin an ko ding ih,\nṬahthiampawl cu râk ruangro dingin.\n17 Sabit hmuan hmuahhmuah ah ṭahnak a um ding,\nZiangahtile nanmah ka lo hruttlăng ding,» tiah Jehovah in a ti.\n18 Ai law, Jehovah ni a duhtupawl hnenah cun!\nZiangahtile nan hrangah Jehovah ni cu ziang a ṭhahnem?\nCuih ni cu thimnak le tleu umlonak a si ding.\n19 Cumi cu mi pakhat kiosa hnen ihsin tlân ih,\nSaváwm táwng thotho vek le,\nA inn ah tlânlut ih,\nPhăr parih kut ret ih, rul ih cuk vek a si.\n20 Jehovah ni cu tleu si loin thim a si lo maw?\nCumi cu vâng um riai lo, thim mepmep a si lo maw?\n21 Nan puai nipawl cu ka hua ih ka fih,\nCule nan tawnkhawmawknak hleicepawl par khalah lungsinak ka nei lo.\n22 Nan Meiur Thilhlănpawl le nan Thlairawl Thilhlănpawl cu in pe khal uhla,\nKa lo cohlang hai cuang lo ding,\nNan ran thau Remnak Thilhlăn khal ka ngaihsak lo ding.\n23 Nan hla thawmvângpawl tla ka hnen ihsin lahlo uh,\nZiangahtile nan hri nei tum mipawlih awnmawi ka ngaithla lo ding.\n24 Cuhnakin diknak cu tiva bangin luang sawn sehla,\nDingfelnak cu tivate luang ringring bangin luang sawn seh.\n25 «Maw Israel sungza, ramṭhing ah kum 40 sung raithawinakpawl le thilhlănpawl in rak pe maw?\n26 Nan siangpahrang Sikkuth-ih milempawl le nan hrangih nan tuah mi nan arsi pathian Kiun khal nan rak zâwn.\n27 Curuangah Damaskas pawn lamah ralkaih ah ka lo kuat ding,» tiah a hmin ralkap rualpawlih Pathian Jehovah in a ti.\nZion le Samaria Ralrin Peknak\n1 Zion ih nuam huahhi ih umpawl le,\nSamaria Tlang ih ralmûang zetih umpawl nan hmakhua a pit a si!\nNannih cu miphunpawl lakih a ṭhabikpawl lak ihsin hrilsin mi nan si,\nIsrael sungza ih run pan mi nan si.\n2 Kalneh khua ah feh uhla, zoh hnik uh;\nCule cutawk ihsin hmun ropi Hamath lamah feh uh;\nCun Filisṭia-mipawlih khawpi Gath lamah suk uh.\nHih lalrampawl hnakin nan ṭhasawn maw si?\nAsilole an ramkulh cu nan ramkulh hnakin a ropisawn maw si?\n3 Nannih vansan ni hlăwnhlotupawl le, Nunrâwng lalnak run keng naitupawl?\n4 Annih cu vuiho ihkhunpawl parah an zau,\nIhkhun nuam parah an lāwng tûalto,\nRante rual lak ihsi tuufa no le\nHruang sungih câwpa nopawl an ei;\n5 Annih cun hri nei tum mipawl tumdān an phuahcawp ih,\nDavid bangin anmai hrangah hla an phuahcawp;\n6 No tumpi hmangin sabitzu an in ih,\nHriak ṭhabik an hnihaw,\nSihmansehla Joseph-ih zăwnzaihnak ah an thin a na lo.\n7 Curuangah anmah cu ralkaih hmaisabikpawl vekin ralkaih ah an feh ding ih,\nPuai hmun ih a zauhuahhipawl kha an um nawn lo ding.\n8 Bawipa Jehovah in amai nunnak sālin sia a săm,\nRalkap rualpawlih Pathian Jehovah in,\n«Jakob-ih hngalnak ka fih ih,\nA hauhruangpawl ka hua;\nCuruangah hi khawpi le\nA sungih um minung zaten ka hlan ding,» tiah a ti.\n9 Cun hitin a si ding, inn pakhat ah mi pahra an tān asile, an thi thluh ding. 10 Cule mithi sungkhat pakhat, phum dingih hriak thihtu, inn sung ihsin inn lengih ruh run cawisuak dingih dăwmtu cun inn sungrilbik ih um mi hnenah, «Na hnenah an um lai maw?» tiah a ti ding.\nCun anih in, «Um nawn lo,» tiah a ti ding.\nCule anih in, «Daiten um aw! Ziangahtile Jehovah hmin kan sal ngam lo,» tiah a ti ding.\n11 Ziangahtile zoh hnik, Jehovah in thupek a pe ding ih:\nInn tumpi cu tlabăl remremin le,\nInn fate cu săwprăwp thluh ko a ṭhaitbăl ding.\n12 Lungpi parah ráng an tlân maw si?\naCuih hmun ah câwcangpawl in lei an let maw si?\nCuticingin nannih cun diknak cu thihsi ah nan canter ih,\nDingfelnak rah cu hnîtkhâ ah nan canter.\n13 Nannih bLo Debar khawpi parih lungawiaipuangtupawl in,\n«Kanmai cahnak in Karnaim khawpi kan la a si lo maw?» tiah nan ti.\n14 «Asinan, zoh hnik, ralkap rualpawlih Pathian Jehovah in, Maw Israel sungza, nanmah dokalhin miphun ka tungding ding.\nAnnih in Hamath luhnak ihsin Arabah tivate tiang an lo dekcăwk vivo ding,» tiah a phuang.\n6:12a Cuih hmun: Tifinriat a si men thei.\n6:13b Lo Debar: Zianghmanlo tinak a si.\n1 Bawipa Jehovah ih i hmuh mi cu hihi a si: ngai hnik, ruah hmaisa thlairawl a keuh thăwk cān ah kharbawk burpi a suakter. Ngai hnik, cumi cu siangpahrang-ih afâng an ah hnuih ruah hmaisa thlairawl a si. 2 Cule hitin a si, cuih ram thlairawl cemviar an ei ṭheh tikah, kei in,\n7:1a fâng an ah hnuih: Siangpahrang tuu hmul meh hnu a si men thei.\n«Maw Bawipa Jehovah, ngaidam hram aw!\nZiangtin Jakob cu a ding thei ding,\nZiangahtile anih cu a derthawm tuk,»\ntiah ka ti.\n3 Himi thuhla ah Jehovah a lamlêt lehsal. «A thleng lo ding,» tiah Jehovah in a ti.\n4 Bawipa Jehovah in in hmuh mi cu hihi a si: ngai hnik, Bawipa Jehovah in meisa hmangin buainak a ko ih, cumi cun ti thûk zet cu a eirál ih, ram tla a kangrál. 5 Cun kei in,\n«Maw Bawipa Jehovah, zangfahten bāng aw!\nZiangtin Jakob a ding thei ding,\nZiangahtile anih cu a derthawm tuk!»\n6 Cule Jehovah cu himi thuhla ah a lamlêt lehsal. «Himi khal tuah a si lo ding,» tiah Bawipa Jehovah in a ti.\nTahdiknak Hri Larnak\n7 Hihi anih ih i hmuh mi cu a si: zoh hnik, Bawipa cu a kut ah darhlumthlai hri kengin, darhlumthlai hri thawi dawl mi kulh kiangah a ding. 8 Cule Jehovah in ka hnenah, «Amos, ziang na hmu?» tiah i ti.\nCule kei in, «Darhlumthlai hri!» tiah ka ti.\nCun Bawipa in, «Zoh hnik, ka mi Israel lakah darhlumthlai hri ka ret. Anmah cu ka zuah hai nawn lo ding.\n9 Isak ih hmun sângpawl cu a ṭhing ding ih,\nIsrael hmun thianghlimpawl cu a lawnglak ding.\nJeroboam sungza dokalhin ralnâm thawn ka tho ding,»\n10 Cun Bethel puithiam Amaziah in Israel siangpahrang Jeroboam hnenah hitin thu a cah, «Israel sungza lakah Amos in nangmah dokalhin a lo phiarthup a si. A ṭawngkampawl hmuahhmuah cu ram hin a phur thei lo ding. 11 Ziangahtile Amos ih sim mi cu hihi a si:\n‹Jeroboam cu ralnâm in a thi ding ih,\nIsrael cu anmai ram ihsin ralkaih ih hruaihlo an si tengteng ding,› »\n12 Cun Amaziah in Amos hnenah,\n«Nang hmutu, feh aw!\nJudah ram ah tlân aw.\nCu tawkah rawl ei awla,\nCu tawkah thuphuang aw.\n13 Asinan Bethel ah cun thuphuangsal nawn hlah,\nZiangahtile himi cu siangpahrang hmun thianghlim a si ih,\nSiangpahrang inn a si,»\n14 Cun Amos in a sâng ih, Amaziah hnenah,\n«Kei cu profet ka si lo,\nProfet fapa khal ka si lo,\nKeimah cu tuukhāl le asikamor rah kilkhawitu men ka si sawn.\n15 Cun rante rual ka thlun hai laiah Jehovah in i hruai ih,\nJehovah in ka hnenah, ‹Feh aw, ka mi Israel hnenah thuphuang aw,› tiah i ti.\n16 Curuangah Jehovah kamsuakthu thei aw:\nNang in, ‹Israel dokalhin thuphuang hlah,\nCule Isak sungza dokalhin ṭawng hlah,› tiah na ti.\n7:14a sikamor: 1Sp 10:27 simfiangnak zoh aw.\n17 «Curuangah himi hi Jehovah ih sim mi a si:\n‹Na nupi cu khawpi sungah hlawhhlâng ah a cang ding;\nNa fanupawl le fapapawl cu ralnâm in an thi ding;\nNa ram cu tah a si ding ih, ṭhen a si ding;\nNang cu ram bawrhbang ah na thi ding ih,\nIsrael cu amai ram ihsin ralkaih ih hruaihlo tengteng a si ding,› tiin,»\nṬhal Thing Rah Larnak\n1 Bawipa Jehovah ih i hmuh mi cu hihi a si: ngai hnik, ṭhâl thing rah kho khat a um. 2 Cule anih in, «Amos, ziang na hmu?» tiah i ti.\nCule kei in, «Ṭhal thing rah kho khat,» tiah ka ti.\nCun Jehovah in ka hnenah,\n«Ka mi Israel hrangah a cemnak a thleng thlang;\nKa zuah hai nawn lo ding.\n3 Cule cuih ni ah, temple hlapawl cu\nṬahaihramnak ah a cang ding, Bawipa Jehovah in a ti.\nHmun kip ah ruak a tawrin a um ding,\nCupawl cu thawmvâng um lo ten hlăwn an si ding,»\ntiah i ti.\n4 Nannih mitlasampawl dawlhthluhtu le\nRam sungih mifarahpawl palbĕttu, hihi ngaithla uh,\n5–6 «Thlairawl kan zuar theinak dingah,\nZiang tikah Thla Thar a cem ding?\nSangvut kan zuar theinak dingah,\nEfa kan fatetter theinak dingah,\nShekel kan tumter theinak dingah,\nCuaithlainak diklo hmangin mi kan bum theinak dingah,\nMifarahpawl ngun ih kan lei theinak dingah,\nMitlasampawl kedam kăwp khat ih kan lei theinak dingah le,\nSangvut ṭhalo tiangih kan zuar theinak dingah,\nZiang tikah Sabbath a cem ding?»\ntiah nan ti.\n7 Jakob-ih ahngalnak sālin Jehovah in sia a săm:\n8:7a hngalnak: Pathian a relnak a si.\n«An tuah mi pauhpauh ka hngilh dah hrimhrim lo ding,» tiin.\n8 Himi ruangah ram cu khūr loin le ram sungih um zaten ṭap loin an um ding maw?\nA ram sung zaten Nile Tivapi bangin a tho ding,\nIzip Tivapi bangin a tho ding, a suar ding ih a rehsal ding.\n9 «Cule cuih ni ah hitin a si ding,» Bawipa Jehovah in a ti,\n«Sun hnuah ni ka tlakter ding ih,\nSunvâng laiah leilung ka thimter ding.\n10 Nan puaipawl cu lusûnṭahnak ah ka cangter ding ih,\nNan hlapawl hmuahhmuah cu ṭahnak ah ka cangter ding;\nCule mi kip tâi ah buri ka ret ding ih,\nMi kip lu cu ka kawngter ding.\nNan dinhmun cu fapa neihsŭn lusûn bangin ka tuah ding,\nCule a netnak cu a khâ mi ni vek a si ding.\n11 «Ngai hnik, ram sungah pām ka thlenter ding ni cu a ra lai, Bawipa Jehovah in a ti,\nRawl pām a si lo,\nTihāl khal a si lo,\nJehovah kamsuakthupawl theihnak pām a si sawn,\n12 Tifinriat pakhat ihsin tifinriat pakhat ah,\nSak lam ihsin nisuahnak lamah an vâkvai ding;\nJehovah kamsuakthu hawlin\nSuk le so ah an tlân ding,\nAsinan an hmu lo ding.\n13 «Cuih ni ah fala himpawl le\nTlangvalpawl cu tihâlin an cau ding.\n14 aSamaria sualnak sálih sesămtupawl le,\n‹Na pathian a nun vekin, Maw Dan!› tiih sesămtupawl le,\n‹Beersheba lamzin a nun vekin!› tiih sesămtupawl cu an tlu ding ih,\nAn thosal nawn lo ding,» tiin.\n8:14a Samaria sualnak: Siria-mipawlih nunau pathian (Ashimah) a relnak a si.\n1 Biakṭheng kiangah Bawipa ding lai ka hmu ih, anih cun,\n«Sângka hnuai zawn zialpawl hnîn dingin, a parih lubolpawl thawi aw,\nCule an zate lu parah bălthla hai aw.\nRalnâm in a tāng mipawl ka that hai ding.\nPakhat hman an tlânsuak lo ding ih,\nPakhat hman an luat lo ding.\n2 Sheol tiang lai hman hai sehla,\nCutawk ihsin ka kut in a lasuak hai ding;\nVan ah an kai a si khalle,\nCutawk ihsin ka dirthla hai thotho ding.\n3 Cule Karmel tlang zimih an relh a si khalle,\nCutawk ihsin ka hawl hai ding ih ka la hai ding;\nKa hnen ihsin tifinriat tawdĕngah thupaw hman hai sehla,\nCutawk ihsin rul thu ka pe ding ih, a cuk hai ding.\n4 An doralpawl hmaiah ralkaih ah feh khal hai sehla,\nCutawk ihsin ralnâm thu ka pe ding ih,\nA that hai ding.\nAn parah ṭhatnak hrang si loin,\nSiatnak hrangah ka mit ka ret ding,»\n5–6 Ralkap rualpawlih Bawi Jehovah, a hmin cu Jehovah a si.\nAnih in leilung a thâm ih, a zuprál,\nCutawk ih cêng mi zaten an ṭap,\nCuih leilung vangdâp parih um hmuahhmuah cu Nile Tivapi bangin an tho ih,\nIzip Nile Tivapi bangin an rehsal.\nVan ah a pindan tlunta a sak ih leilung ah lei hnuai pindan a dĭn;\nTifinriat tipi a ko ih leilung vangdâp parah a burh.\n7 «Maw Israel tefapawl, nannih cu ka parah\nKush-mipawl vek nan si lo maw? Jehovah in a ti.\nIsrael cu Izip ram ihsin ka hruaisuak a si lo maw,\nFilisṭia-mipawl cu Kaftor ihsin,\nSiria-mipawl cu Kir ihsin?\n8 Ngai hnik, Bawipa Jehovah mit cu lalram sualrál parah a fu ih,\nCuih ram cu leilung vangdâp ihsin ka thaihlo ding;\nSikhalsehla Jakob sungza cu ka thaihlo thluh hai lo ding,» tiah Jehovah in a phuang.\n9 «Ziangahtile thu ka pe hrimhrim ding ih,\nIsrael sungza cu miphun hmuahhmuah lakah ṭangṭa ih fâng khei vekin ka khei ding;\nCuticingkhalin fáng khat hman lei ah a tla cuang lo.\n10 Ka mipawl lakih misual hmuahhmuah cu ralnâm in an thi ding,\n‹Vanduainak cun in man lo ding ih, in pah fawn lo ding,› tiih a titupawl thawn an thi ding.\nIsrael Tundinsal a Si Ding\n11 «Cuih ni ah a tlu zo mi David-ih puanthlam ka tungding ding ih,\nA băl mipawl ka rĕm ding;\nA siatnakpawl ka rĕmṭha ding ih, hlanlai vekin ka dĭnsal ding.\n12 Cutin Edom tāngsŭnpawl le ka hmin ih kawh mi,\nMiphunpawl an congah thei ding,» tiah himi tuahtu Jehovah in a phuang.\n13 «Ngai hnik, lei lettu in fâng attu a dawiman ding cān le\nSabit palsawrtu in a ci tuhtu a dawiman ding cān a thleng ding, Jehovah in a ti.\nTlangpawl ihsin sabitzu thlum a fawr ding ih,\nTlangmualpawl hmuahhmuah cu a ciapter thluh ding.\n14 Ka minung Israel-ih vanneihnak ka tungdingsal ding;\nAnnih in khawpi ṭhingpawl an sakṭha ding ih, an luah ding.\nSabit hmuan khal an tuah ding ih, cumi ihsin sabitzu an in ding;\nHmuanpawl khal an tuah ding ih, cumi ihsin a rah an ei ding.\n15 Annih cu anmai ram ah ka phun hai ding ih,\nAnmah ka pek mi ram ihsin phawi an si dah nawn lo ding,» tiah Jehovah na Pathian in a ti.


Sirawk A Tthathnem Lai ah - Chinland Today Media\nNovember 10, 2016 7:17 am·0 comments\nKhami ni kha Mawite le Thangpi ih neihawknak kumcam (anniversary) a si. A neihawknak kum malte a rei hnu cun thil umdan an thleng aw vivo. Vei khat lai can ih, pakhat le pakhat tthentthek aw thei lo, pakhat um lo can ih a dang pakhat um thiam lo veve kha, tu ahcun an to aw deuh ringring.\nThil tenau tete khal ah an to aw. An nupa nun ih thil rung thleng mi cu an duh lo veve. Asinan an danglamter thei fawn lo.\nMawite cun a pasal Thangpi in tuini hi an neihawknak kumcam a si ti a mang lai pei maw tiah a rak hngak.\nSangka ih keleng a on vete’n sangka lam ah a va tlan. Cu thluh ah hni siamsi phah in an pa cu pangpar tom khat thawn a rak hmuak. An pahnih in an hlim zet. To aw nawn lo ding in thu an botcat. Cu thluh ah laamnak hmun lam ih va nuam aw ve ding in tim an tuah.\nAn tim an tuah lai ahcun an ihkhun ih phone a rung on. Mawite in phone cu a va kai. Cutikah khatlam ihsin mipa pakhat in, “Hello, palik zung ihsin ka si. Himi hi Tluang Van Thang tei’ inn phone a si maw?” tiah a run sut.\nMawite cun, “Aw, si e,” tiah a sawn.\nMipa cun, “Poi ka ti zet. Mawttaw cangsualnak a um ih pacang pakhat a thi. Himi number hi a paisabawm sung ihta kan ngah mi a si. Zangfahte’n hitawk ah ra in amah a si le si lo in ra simfiang thei pei maw?” a run ti.\nMawite cun thinthir zet in, “Asinan ka pasal cu ka hnenah a um si!” tiah a sawn sal.\nAsinan mipa cun, “Poi ka ti zet. Asinan buss ihsi a ttum zawng ah mawttaw in a pah ngah mi a si,” a ti thotho.\nMawite cu a thinlung a buai thluh zik. “Ziangtin hivek a cang thei?” tiah a ruat.\nThih hnu ah an duhdawt mi pawl an thlarau ih va tong ttheutu pawl ih thuanthu a rak siar dah ttheu. Cutikah a thin a phang sinsin. Ningttih thlaphang zet in an inn pindan dangdang ah a pasal cu a va hawl. Asinan a hmu lo.\nCutikah amahte’n, “A rak dik a si hi! Kumkhua in i tansan zo. Maw Pathian, kan tawhawknak pawl lakih pakhat te phiat hlo sal thei ding in thih hman ka ngam. Tu ahcun kumkhua in ka hlawhsam lanta thlang,” ti phah in a thin a nat tuk ruangah zial ah a tlu.\nVei le khat ah bual-inn sung ihsin thawmvang a um ruihro ih sangka a ra ong aw. Cu thluh ah Thangpi a ra suak ih, “Duat, tuini ah ka paisabawm ka thlau ti ka lo sim hngilh,” a run ti.


American Milian Pawl Ih Siar Țheu Mi Cabu Pawl\nHome Unlabelled American Milian Pawl Ih Siar Țheu Mi Cabu Pawl\nMay 29, 2018 : 0 Comment/Fakna\nMino pawl hnen ihsin ziangvek cabu siar sehla a țha ding ti mi thusuhnak veitam in suh dah.\nKeimai dinhmun thawn ziang cabu siar a țha ding ti hi ka khihhmuh thei lo. Ka khihhmuh saklonak san cu ramleng ah ka um rei ih kawlram ih cabu pawl thawn kan hlat-aw, i sut tu ih fimthiamnak, ca ziangtluk in a siar timi thei lem lawn ka sang/let duh lo.\nCun, pakhat leh cu a nih hi ziangah ca a siar duh ti mi theih lawng ah san a duhum. Hruaitu si a duhtu cun hruaitu lam thawn mil-aw mi cabu, pursum thu thei duhtu cun pursum lam thawn mil-aw mi cabu ti pawl ka khihhmuh duh.\nTu, len a duh ruang ih ziang cabu siar a țha ding tin in sut tu pawl hrangah American ram ih milian pawl a tambik an siar mi cabu pawl ka run tarlang ding.\n-Carrier related books (mai hnațuan mi thawn pehpar mi cabu pawl)\n-How-to books (ziangtin tuah ding a si ti mi cabu pawl- țhimnakah: rawlhmeh suan dan, cet tuah dan)\n-History books (santhuanthu)\n-Biographies of sucessful people (mi hlawhtling pawl ih nunthuanthu ngan mi cabu pawl)\n-Self-help books (mai dinhmun țhan (san) ternak lam cabu pawl)\n-Health-related books (harhdamnak lam cabu pawl)\n-Current events books (tui' hnaivai ih cang, ngan mi cabu pawl)\n-Books on memory improvement and learning (cinkennak țhahsohter lam cabu pawl)\n-Psychology books (thinlung ruahnak lam cabu pawl)\n-Leadership books (hruaitu hrang ih ngan mi cabu pawl)\n-Science books (khawruah fimthiamnak lam cabu pawl)\n-New age books that offer inspiration and create a positive mental outlook (thinlung, ruahnak harhdam ding ih a țha lam zawng ih hmuh thiamnak, santhar cabu pawl)\nNi khat ah a malbik nazi hrek (minutes-30) hrawng cabu kha siar thei ding in siar țen țo aw. Kha kha pelh lo ten na tuah a sile, kum reilo te ah na kiangkap ih minung pawl ai karbak khar na sang ding. Ziangahtile, an nih cu ca siar lo an si ruangah a si. Cun, tluntabik minung (sangbik) ih minung zatek 5 lak ih pakhat na rung si ding.\nNa siar țheu mi pawl cabu lak ah ziang mi pawl a tel ve?\nSource: Thought To Share-2


Ka Mawh Lo - Chinland Today Media\nMarch 27, 2009 2:59 am·0 comments\nNan theihmi kha a tuah suak tum uh. – Jeim 1:22\nKumkhat Sung Baibal:– Thutthentu 1-3– Luka 4:1-30\nFlorida ih tlawng pakhat ah tlawngta zate in minung 2550 cu kaihhreng ding an si. Thuthannak cet in nu le pa hmuahhmuah hnenah an faa le pawl cu nun sualnak ruangah cumi Zarhte Ni cu tlung loin tlawng ah hreng ding an si thu a than ttheh. Nauhak tampi in kan mawhnak a um lo an ti na’n, nu le pa hrekkhat cun an faale cawhkuan an pek. Amy timi nu cun, “Ka fapa ka kawk ih cumi Zarhte Ni cu tlawng ih cawhkuannak ah feh dingin ka sim,” a ti.\nA taktak ahcun tlawngta 16 lawng hrem tlak sualnak an nei na’n thuthannak cet a siat ih tlawngta zate thu a than sualmi a si. Tlawngta 2534 le an nu le pa pawl cu an lung a awizet. Amy in a fapa ih simmi thu ngai lo le zum lo ih a um cu a sir aw ih a fapa kha cuih Zarhte Ni thawhhlam cu rawl dawr ah a eipi.\nKannih khal kan ttong hlanah ttha te’n kan ngai hmaisa a ttulmi thuanthu tete kan nei cio ko ding. Kan theihmi thu tthen cat lohli le thinhengzet ih lehrul lohli kan hmang ttheu. Jeim in thu hnaihnok a um tikah thlun ding thu pathum in pek: “Thu theihnak ah zamrang uh, ttong ding le thinhennak ah khulfung uh” in ti (Jeim 1:19).\nNunnak ih kan tha a baang tikah ah, “Kan theihmi thu a tuah suaktu” (c. 22) kan si ih, tikcu laak in thungainak, ttong sup aw le thinhennak sup aw in um uhsi!\nThuhla thei lo ih relcatmi thu cu,\na dik thei lo ding;\nKap hnih in thu ngai ttha aw,\nCutawk ah thulehnak dik na hmu ding.\nThei dingin ngai aw, cuhnu ah duhdawtnak thawn ttong aw.\nA Famkim Lo


Atu Cu Kumkhua A Si Lo - Chinland Today Media\nAtu Cu Kumkhua A Si Lo\nAugust 10, 2010 1:26 am·0 comments\nThih a um nawn lo ding; ninghan riahsiat, aihram ttahnak le natnak a um nawn lo ding. Ziangahtile thil hlun pawl cu an hlo ttheh zo,” tiah a ti. – Thuphuan 21:4\n– Saam 79 – 80\n– Rom 11:1-18\nKa pa in, “Ruat hnik, natnak a reh ding cu a va ttha zik ve” a ti. Ka pai’ hnen ihsin cuih ruahnak pekmi awkam cu ka tleirawllai ih ka toklek le ka lehpan tikih ka khawn-awk le pemkuainak ka ton tikah ka rak thei ttheu. Culai ahcun a tthat-hnemnak ka thei cuca lo. Natnak pakhatkhat ka tuarlai ahcun mit-thli thawn ttap mai ding ti lo cu thil dang zianghman ka ruat thei lo.\nSikhalsehla, kumtluan in ka pa ih ruahnak pekmi cun ninghan riahsiatnak taktak dinhmun a thlen caan ah ka thin in nuamter thei saal. Thinlung kekkhuainak siseh, natfahnak ton ih beidong thinharzet caan ah siseh, “Atu cu kumkhua a si hrih lo,” ti’n keimah te’n thaazang laak in ka hneem aw ttheu.\nZumtu pawl in rin-awknak (confidence) kan neihmi cu Pathian in kan hrangah thil ttha pakhatkhat tawlrelmi a nei, ti hi a si. Harsatnak cu sersiamlai ah a rak tel lo, a thupek pahbal hnu ah ziang a cang ti caan rei lote sung hrangih raalrin peknak a si. Kan sualnak ruangih ummi harsatnak sung ihsin Pathian in in ruunsuah a tum daan thu thanzaiter ding duhnak in neihter.\nRiahsiatnak le beidongnak cu kan hrial thei lo ding (John 16:33), asinan caan rei lote sung lawng a si ti kan thei. Riahsiatnak hrekkhat cu hih leitlun ih kan nunlai ah a dam thei ding nain, Pathian in netabik caan ih van thar le lei thar a din tik ahcun a zate in a hlo ttheh ding (Thupphuan 21:1). Atu cu kumkhua a si hrih lo. -Julie Ackerman Link\nA cat zomi hri kan peh saal ding,\nHih hmun ihsin a thok zomi a cem thlang ding;\nVancungram cu mangbangza thuthup vek a si ding,\nNeta ah kan thei fiang leh ding. – Cornelins\nVancungram ih kan ngah dingmi cu\nleitlun ih kan cemmi hnakin a tamsawn ding.\nZaangfahnak, Lainatnak le Daihnak


Israel le Iran Do Aw Ngaingai Thlang Ding - Chinland Today Media\nSeptember 23, 2012 7:34 am·0 comments\nIsrael le Iran ram karlak ih buainak cu a ra thleng taktak thlang ding a si tiin Iran hotu lu Revolutionary Guard cun a phuang lang. Ziang tikah, khawitawk ah hi ralpi a suak ding ticu kan rel theilo a sinan a thleng ding a si tiin General Mohammad Ali Jafari cun thuthang latu pawl hnenah a sim.\n‘Israel pawl cun kan pahnih ih kan hmaiton awknak dingah raldonak neih tengteng ding an duh. Khawitawk ah ziangtikah ti cu kan rel theilo. An khawruahnak hi at pitawp a siih anmah zirhtu (US) hotu pawl hin an kham lo maw si, tiin Tehran ih ralkap thilthuam pholangnak an neih nakah a sim thei.\nIsrael pawl hin Iran pawl ih nuclear cahnak an tuahmi pawl hin an ram Israel ti cimitnak ding hrangah tuahbetnak an nei rero ih an thil tuahmi pawl phuanlan lonak an neih ahcun tui Middle East ti buaitu an si tiin an rak ti ve. Asinan Iran pawl cun an thilneihmi hi nuclear cahnak pawl cu remdaihnak, mipi buainak ticemnak ih tuah mi a si tiin an rel ve ih an thilthuam neihmi pawl khal UN nuclear hminsinnak ih theihpi mi le UN Security Council pawl ih zohpi mi a sitiin an rak ti ve.\nIran in Israel Kum 25 Hlan ah Cimit Ter Tum\nIran Do Nak Ding Thu Ah Israel Ram Hotu Pawl An Lung A Rual Lo\nIran In US Mawngtu Nei Lo Vanzamte Kapsiat


Bill Gates tei` nupa karlak Thuthup cun Leitlun mipi a ti mangbang - Falam Online Media\nMay 8, 2021 May 8, 2021 Ni Hnem Sung\t0 Comments\n2021, May thla thok ah Leitlun milianbik 5 lakih telve, Mifim thiamsang Bill Gates te nupa in ṭhenawfel dingin thu an botcat zo thu twitter hmangin tlangthannak an nei cu Leitlun mipi an mangbang thluh.\nNeihsiah lam ah le paisa siar cawk loi` nei, Fimthiamnak lam ah le thiamsang fawn si, Innsang fanau ti ah le fapa/nu 3 nei zo fawn si in ṭulsammi neilo innsungsang pakhat ah ziangtin hivek thil a thleng thei tiah thusutnak hlir in a khat.\nThu phunphun ruangah an ṭhenaw tilawngin thuthang a suak ih an sung thuhla felfai theitu mipakhat cun kum 56 mi Melinda Gates sawn in a ṭhenmi a si tiah New York Post hnen ah a sim.\nInnsangnu in Bill Gates a ṭhen nak san hi official ih ca suah/nganmi hmuh ding a um lo nan Internet san a si vekin online ahcu thuhla phunphun hmuh ding a um. Cumi lakah thungai thlak ih ngaihsak hlawh pakhat cu “an mai company (Bill & Melinda Gates Foundation) ih hnaṭuan China nu ruangah hivek dinhmun an thleng” ti hi a si.\nBill Gate le China mi Zhe ‘Shelly’ Wang (kum 36) karlak ah thuhla a um ruangah a nupi Melinda Gates in a ṭhenmi a si tiah thuthang a suak.\nInterpreter Zhe ‘Shelly’ Wang allegedly denies splitting up Bill and Melinda Gates https://t.co/jFH8t3D06H via @pagesix\nAsinan, Zhe ‘Shelly’ Wang cun thulengvak men a si a ti ih “thuthang diklo a si tikah athok ahcun zohman in an ngaisak cuanglo ding tiah ka ruat. Nan, ka ruat vek a rak si lo. Thungai vekin online ah a darh ciamco cu mak ka ti zet. Private Messages kuat in hih thuhla in simtheitu siseh, thuthang diklo a si tiih in dinpitu rualpi pawl par ah ka lungawi zet” a ti.\nPasal neilo, atufang Seattle ih um Zhe ‘Shelly’ Wang cu fimthiamnak lam ah zirsang a si ve. Ṭong picang phun 7 a thiam ih Yale School of Management, Harvard Business School le Bill & Melinda Gates Foundation ah ṭonglettu dinhmun ih hnaṭuan rero a si.\nBill Gates le Zhe ‘Shelly’ Wang karlak ah ziangvek thu a um ticu theihfel a si lo nan hivek dinhmun tiang Bill Gates puhmawhtu an um cu a nupi thawn an karlak ah thuthup ziangmawzet a rak um ruangah a si.\nThuthup tamzet lakih relsiat hlawhbikmi pakhat (tu ahcun an nupa thu ngaihventu tamsawn cun an thei thluh deuh thaw) cu Melinda Gates thawn kutsihnak an nei hnu khalah a fala hlun Ann Winblad thawn kum 1 voikhat vacation an feh tlang ringring mi hi a si.\nGosh. Zhe ‘Shelly’ Wang: Who is Bill Gates’ interpreter? | Fox Business https://t.co/DjccvfHU3F\n— Dr Naomi Wolf (@naomirwolf) May 6, 2021\nBill Gates le a fala hlun Ann Winblad an thlahaw thei lo\nKum 1997, Time Magazine, Bill Gates profile ih an ngan mi ah a fala hlun Ann Winblad thawn kum 1 voikhat vacation feh tlang thei dingin Bill Gates le a nupi Melinda Gates karlak ah tiamkam ngankhum hminkhennak an nei ti a si.\nBill Gates thawn hna rak ṭuan tlang dahtu hminthup mipakhat cun “Bill Gates le a fala hlun Ann Winblad cu an thlahaw thei ngai lo. Kum 1 voikhat, weekend pumhlum in vacation an feh tlang. Cumi cu kum 2000 hlan ah anupi Melinda Gates thawn contract (စာချုပ်) an rak tuah cia mi a si tikah a thik khalle tingaihnak um lo”.\n“Cun, a caancaan le khuadang hmun hla ah um ciangin vitual biakpawhnak neiaw in an umnak veve in mawṭaw bangrepmi thawn khuasung ah an leng tlang. Hmun hranhran ah um cing in a bangaw cekcimi cinema zuknung tivek khal an zoh tlang ṭheu” a ti. Amah Bill Gates khalin kan nu thawn neiaw dingih thu ka ron hmaisabik cu ex-girlfriend Ann Winblad a si a ti.\nCuvek lungput neitu a si ruangah kum 27 sung rori um tlangin fanau 3 nei ciangin tuṭum ah hivek dinhmun an thleng cu Bill Gates mawhpuhtu an tam ih China nu thawn thuhla an rak nei thup ngai khal a si men thei tiah ruahnak a um a si.\nTu ah, Bill Gates le Melinda Gates cun ṭhenaw dingin thu an botcat zo nan fanau fingkhawi nakah le pursum lam tuahnak ahcun kutzakai tlangin khawsa an tum a si.\nApparently it worked for them! https://t.co/kSLerXln74\n— Bobby Bones Show (@bobbybonesshow) May 5, 2021\n← 2021 Dothlennak : Chinram san thuanthu ah Hngilh Ni umlo dingmi Nipi\nFalam peng ih Youth Conference tuah an tum cu soiseltu an tam →


Kawlram Ah Harhdamnak Insurance Dil Theih Thlang Ding - Chinland Today Media\nKawlram Ah Harhdamnak Insurance Dil Theih Thlang Ding\nJune 17, 2015 6:46 am·0 comments\nKan Kawlram ah atuih a lar thokmi harhdamnak lam aamahkhaan (Health Insurance) hnațuannak thawn pehparin Health Insurance dilnak July 1, 2015 in on thok a si ding thu June 15 sunah phuansuah a si.\n“Harhdamnak aamahkhan hnațuan timi cu 3% lawng a hlawknak hmuh theih a si ko nan hnemnaksum pek a țul caanah cuih hlawknak hmuhmi sun hleuhli khal a tel cih thei ruangah company pakhat lawng cun tuah ngam a si lo. Atu cu company 12 telin tuahmi a si ruangah kan tuah ngam” tiin U Maung Maung Thein in a sim.\nAamahkhaan company pawl cu Kawlrammi ih neihmi lawnglawng an si ih ramdangmi pawl cu tuah sian an si lo thu, hnemnaksum pek khalah company in a pek ding thu, thlakhat ah ks.4000 in kum khat ah ks.50000 si ding cun mizovek hrang khalah a awm-mawi ko ding ruahsan ih tuah an si thu le aamahkhaan dil tikah thisen ceknak man cem a țul ruangah a hlanih natnak an rak neihciami pawl cek sian a si lo thu pawl khal a sim bet.\nHarhdamnak hrang aamahkhaan diltu cu Kawlrammi, Kawlram sung um le thuhla phunphun ruangah Kawlram thlengtu ramdangmi pawl khal dil theih a si thu U Aye Min Thein in a sim. Kum 6 nauhak ihsin kum 65 pitar/Putar tiang dil theih a si ih kum 6 ihsin kum 18 lak nauhak pawl cu nu/pa lole kilkhawitu pawlin dilsak an si ding a țul thu khal a simfiang .\nHarhdamnak aamahkhaan hnațuannak cun siizung to tikah bomnak pekawkdan a um ding ruahsan in tuahmi a si ih neta a theitu an tam tikah hlawhtlinnak an hmuh an beisei thu khal a sim tel.